Դրա մասին մտածելով' Տիգրան քեռին ուղղվեց դեպի սեղանի ուտելիքները: Առջևը մի կուժ թան էր դրված' մեջը սառույց' ամերիկանացված թան: Նրա կողքին տարբեր չափերի գույնզգույն կավե ամանների մեջ' լոբու փիլաքի, քադընբուդու քյուֆթա, գարնիյարաք, փռից նոր հանած գաթա և ամենակարևորը, ա՜խ, ամենագրավիչը, բաստուրմա: Տիգրան Իստանբուլյանը խենթանում էր բաստուրմայի համար: Այնքան, որ իր մտածմունքները գեթ մի պահով էլ կմոռանար նրա համար: Հատկապես սեղանի մյուս ծայրին բուրմա քաղցրավենիքը տեսնելով' զայրույթը լրիվ մարեց: